Chanelle Henning-moord: Terugtrek van aanklagte beteken nie vryspraakNico Henning (regs) tydens ‘n vorige verskyning by die Pretoria-streekhof. (Junie 2014) Foto: Werner Beukes / SAPA Die Nasionale Vervolgingsgesag het Maandag benadruk dat die terugtrek van aanklagte teen Nico Henning, wat daarvan beskuldig is dat hy die meesterbrein agter sy vervreemde vrou, Chanelle Henning, se moord was, nie beteken dat hy vrygespreek is nie. Maroela Media het vroeër berig adv. Gerrie Nel, die staatsaanklaer, het in die hooggeregshof in Pretoria gesê die staat is nie nou gereed om met die saak voort te gaan nie en trek daarom die aanklagte terug. Luvuyo Mfako, woordvoerder van die NVG, het ook bevestig die Nasionale Vervolgingsgesag is nie nou in ŉ posisie om voort te gaan met die saak nie. “Dit is belangrik om te onthou dat die terugtrek van die aanklagte nie ŉ vryspraak is nie, en sodra die hindernisse, wat die verhoor ophou, opgeklaar is, bestaan die moontlikheid dat die NVG weer met die saak sal voortgaan,” het Mfako gesê. “Maar ons kan nie die meriete van die saak bespreek nie.” Henning se verhoor sou Maandag begin het. Hy het tereg gestaan op aanklag van moord en sameswering om moord te pleeg. Hy is in 2014 in hegtenis geneem in verband met sy vrou se moord in November 2011. Die 25-jarige Chanelle is doodgeskiet net nadat sy haar seuntjie by ŉ kleuterskool in Faerie Glen, Pretoria afgelaai het. Die egpaar was besig om te skei en in ŉ hewige stryd gewikkel om toesig oor hul seuntjie te kry. Ambrose Monye en Andre Gouws dien lewenslange tronkstraf uit in verband met die moord op Chanelle. Die voormalige polisieman Gerhardus du Plessis en sy vriend, Willem Pieterse, het al twee skuld beken op die moord en is elk tot 18 jaar tronkstraf gevonnis. Henning is in hegtenis geneem kort nadat Gouws getuig het hy het hom R1 miljoen aangebied om sy vervreemde vrou te vermoor. Monye het erken hy het as tussenganger opgetree en die huurmoordenaars gereël nadat Gouws hom R50 000 aangebied het.